 NA MARY WANGARI KATIBU wa Wizara ya Michezo Peter Tum, amejitenga na sakata ya Mamlaka ya Usambazaji Dawa Nchini (Kemsa) inayohusu ununuzi wa neti zilizotibiwa za kuzuia mbu na kupiga vita maambukizi ya malaria. Alipofika mbele ya Seneti kujibu maswali kuhusu kashfa hiyo, Tum amesema shughuli za Kemsa hazikuwa chini ya usimamizi wake. Sakata hiyo ni ya Sh3.7 bilioni. Amesema mamlaka hiyo ilikuwa katika Idara ya Afya ya Umma na Ukadiriaji wa Viwango vya Ubora Nchini. Kabla ya kuhamishwa, Tum alikuwa Katibu katika Idara ya Huduma za Matibabu. Ameeleza maseneta kwamba ni Rais William Ruto pekee anayejua sababu ya kumhamisha kutoka idara hiyo hadi Wizara ya Michezo. Sakata hiyo ilisababisha kutimuliwa kazini kwa Afisa Mkuu Mtendaji wa Kemsa Bi Terry Ramadhani. Bi Ramadhani akijitetea mapema Juni 2023 aliibua madai kwamba Waziri wa Afya alijaribu kumshawishi kukubali neti za kuzuia mbu zilizotibiwa bila malipo kutoka kwa kampuni moja. Aliwasilisha barua aliyodai ilitumwa na waziri Susan Nakhumicha mnamo Aprili 23, 2023. Katika barua hiyo iliyotiwa muhuri wa Wizara ya Afya na iliyokabidhiwa Kamati ya Seneti kuhusu Afya, waziri alimwagiza Bi Ramadhani kukutana na mwanamume kwa jina Ken Ogola na “kumpa usaidizi wowote anaohitaji.” “Bi Terry Ramadhani, anayekukabidhi kijibarua hiki Bw Ken Ogola ninamfahamu vyema. Mpe usaidizi anaohitaji,” ilisema sehemu ya barua hiyo. Bi Ramadhani, hata hivyo, alieleza kamati hiyo inayoongozwa na Seneta wa Kaunti ya Uasin Gishu, Jackson Mandago, kwamba alitilia shaka agizo hilo la waziri na hakukutana na Bw Ogola. “Waziri aliniarifu kuwa kuna kampuni ambayo ingepatia Kemsa vyandarua vya bure. Kwa sababu ninafahamu mchakato wa kuizawadi serikali, kukubali vyandarua bila malipo lilikuwa jambo la kutiliwa shaka mno,” alisema. “Alizungumzia vilevile kuhusu ada fulani ya usajili ambapo nilimweleza Kemsa huwa haitozi ada yoyote.” Aidha, afisa huyo aliyeachishwa kazi alielezea Kamati hiyo jinsi alivyoshtuka kufahamu kupitia vyombo vya habari kuhusu hatua ya waziri Nakhumicha ya kumsimamisha kazi. Alisisitiza kuwa alifuata taratibu zote zinazohitajika kwenye mchakato wa kutoa zabuni ya Sh3.7 bilioni ya neti za kuzuia mbu kwa shirika la kimataifa la Global Fund na hakuelewa kilichosababisha zabuni hiyo kakataliwa. “Hata mimi sijui kinachoendelea. Tulifuata taratibu zote zinazohitajika kwa sababu hiyo ni bidhaa yenye thamani kuu ambapo huwezi kuficha lolote. Ilikuwa muhimu kwetu kufuata masharti yote kikamilifu,” alisema. Kulingana naye, sababu zilizotolewa na Global Fund kama misingi ya kufutilia mbali zabuni hiyo ya mabilioni hazikuwa na mashiko ikizingatiwa kwamba si mara ya kwanza kufanya kazi na shirika hilo. “Baadhi ya sababu walizotoa ni kwamba nakala hazikuwasilishwa kwa pamoja na eti hazikuwa na nambari. Nilisema wazi mimi kama mkurugenzi sikuelewa sababu zao za kufutilia mbali zabuni. Hii haikuwa mara ya kwanza kutoa zabuni kwa Global Fund na muda wote huo hakujawahi kuwa na tatizo licha ya kuwasilisha nakala kando kando,” alisema Bi Ramadhani. Akaongeza: “Hatukuweza kufikia kiini kwa sababu wiki ambayo tulikuwa tumeandaa kikao cha kusuluhisha masuala hayo, ndipo tuliposimamishwa kazi.” Bi Ramadhani alisema amebaki katika hali ya sintofahamu kwa sababu hajapokea mawasiliano yoyote rasmi tangu alipofahamishwa kuhusu hatua ya kumsimamisha kazi. Wengine walioathirika wakafutwa kazi ni Katibu wa Wizara ya Afya katika Idara ya Afya ya Umma, Dkt Josephine Mburu na mwenyekiti na wanachama wa Bodi ya Kemsa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  